แนะธปท.ลดดอกเบี้ยชะลอบาทแข็ง
นักวิชาการหนุนรัฐบาลกระตุก ธปท. ลดดอกเบี้ย ชะลอการแข็งค่าของเงินบาท ชี้หากแตะ 27 บาท/เหรียญสหรัฐ ควรเรียกประชุมกนง.ด่วน
23 เม.ย. 2556

นักวิชาการหนุนรัฐบาลกระตุก ธปท. ลดดอกเบี้ย ชะลอการแข็งค่าของเงินบาท ชี้หากแตะ 27 บาท/เหรียญสหรัฐ ควรเรียกประชุมกนง.ด่วน
นายภาณุพงศ์ นิธิประภา คณบดี คณะเศรษฐศาสตร์ มหาวิทยาลัยธรรมศาสตร์ แถลงความเห็นการดำเนินนโยบายการเงินของธนาคารแห่งประเทศไทย (ธปท.) ว่า หากสถานการณ์ค่าเงินบาทปรับแข็งค่าอย่างรวดเร็วหรือมีเหตุให้เปลี่ยนแปลงเร็ว เช่น ปรับแข็งค่าจากระดับ 28 บาทต่อเหรียญสหรัฐในปัจจุบัน ไปที่ระดับ 27 บาทต่อเหรียญสหรัฐ คณะกรรมการนโยบายการเงิน (กนง.) ควรเรียกประชุมด่วนก่อนกำหนดวาระปกติในวันที่ 29 พ.ค. พิจารณาปรับลดอัตราดอกเบี้ยลง 0.25% จากปัจจุบันอยู่ที่ 2.75% เพื่อชะลอภาวะเงินทุนไหลเข้าจากต่างประเทศ และลดคาดการณ์ของประชาชนที่คิดว่าเงินบาทจะแข็งค่าต่อเนื่อง ไม่ให้การแข็งค่าของเงินบาทส่งผลกระทบต่อภาวะเศรษฐกิจและช่วยกระตุ้นภาวะเศรษฐกิจในประเทศไปพร้อมๆ กัน
ทั้งนี้ หากคิดว่า การลดดอกเบี้ยจะทำให้เกิดภาวะฟองสบู่ในภาคอสังหาริมทรัพย์ ธปท.ก็สามารถดำเนินมาตรการควบคุมภาวะฟองสบู่ควบคู่กันไปได้  อาทิ การควบคุมการปล่อยสินเชื่อในรายภาคเศรษฐกิจ อย่างไรก็ตาม หากเกิดภาะวความร้อนแรงทางเศรษฐกิจ มองว่า น่าจะเกิดในภาคตลาดอสังหาริมทรัพย์ก่อน
"ส่วนตัวคิดว่า การลดอัตราดอกเบี้ยน่าจะช่วยชะลอปัญหาเงินบาทแข็งค่าได้บ้าง เพราะถ้าคนคาดการณ์ค่าเงินบาทแข็งค่าไปเรื่อยๆ ค่าเงินบาทมันจะเปลี่ยนแปลงเร็วมาก เพราะฉะนั้นควรดำเนินการอะไรบ้าง เพื่อชะลอเงินทุนไหลเข้าและการคาดการณ์ของประชาชน ส่วนการห่วงภาวะฟองสบู่หรือเงินเฟ้อ มองว่า ธปท.น่าจะมีแนวทางในการควบคุมอยู่แล้ว อีกอย่างเงินเฟ้อในปัจจุบันก็ไม่ได้สูง อยู่ที่ไม่ถึง 2% จึงไม่น่ากังวลมากนัก" นายภาณุพงศ์กล่าว
นายภาณุพงศ์ กล่าวว่า สำหรับการลงทุนโครงสร้างพื้นฐาน 2 ล้านล้านบาท ถือว่าเป็นเรื่องที่เหมาะสม สมควรจะมีการลงทุนเพื่อรองรับการพัฒนาประเทศ ซึ่งประเทศไทยรอมานานแล้ว ที่สำคัญน่าจะเป็นเรื่องที่ดีในการเชื่อมต่อกับประเทศเพื่อนบ้านเพื่อรองรับการขยายตัวของกลุ่มประชาคมเศรษฐกิจอาเซียน (เออีซี) ในอนาคต เชื่อว่า การลงทุนในวงเงินดังกล่าวจะไม่เป็นปัญหาต่อระดับหนี้สาธารณะ หากรัฐบาลสามารถควบคุมวินัยการคลังไม่ให้หนี้เกิน 60% ของจีดีพี และสามารถบริหารผลตอบแทนการลงทุนได้สูงกว่าต้นทุนเงินกู้ที่กู้ในประเทศ